Долбоор

**«Кыргыз Республикасында жарандарды медициналык камсыздандыруу жөнүндө» Кыргыз Республикасынын Мыйзамына өзгөртүүлөрдү киргизүү тууралуу» Кыргыз Республикасынын Мыйзамы**

1-берене.

«Кыргыз Республикасында жарандарды медициналык камсыздандыруу жөнүндө» Кыргыз Республикасынын Мыйзамына (Кыргыз Республикасынын Жогорку Кеңешинин Жарчысы, 2000-ж., № 2, 103-берене) төмөнкүдөй өзгөртүүлөр киргизилсин:

- 3-берененин 13-абзацында «Өкмөт» деген сөз «Министрлер Кабинети» деген сөздөргө алмаштырылсын.

- 9-беренеде:

а) 6-абзацта «Кыргыз Республикасынын Өкмөтү тарабынан, 1,5 эсептик көрсөткүчтөрдөн кем эмес төлөнөт:» деген сөздөр «Кыргыз Республикасынын Министрлер Кабинети тарабынан, 18 эсептик көрсөткүчтөрдөн кем эмес төлөнөт:» деген сөздөргө алмаштырылсын;

б) он төртүнчү абзацта «Өкмөтү» деген сөз «Министрлер Кабинети» деген сөздөргө алмаштырылсын.

- 17-берененин экинчи абзацында «Өкмөтү» деген сөз «Министрлер Кабинети» деген сөздөргө алмаштырылсын.

- 24-берененин бешинчи абзацында «Өкмөтү» деген сөз «Министрлер Кабинети» деген сөздөргө алмаштырылсын.

- 27-берененин үчүнчу абзацында «Өкмөтү» деген сөз «Министрлер Кабинети» деген сөздөргө алмаштырылсын.

**2-берене.**

Ушул Мыйзам расмий жарыяланган күндөн тартып он күн өткөндөн кийин күчүнө кирет.

Кыргыз Республикасынын Министрлер Кабинети ушул Мыйзам күчүнө кирген күндөн тартып үч айлык мөөнөттө өзүнүн ченемдик укуктук актыларын ушул Мыйзамга ылайык келтирсин.

**Кыргыз Республикасынын**

**Президенти С.Н. Жапаров**

**«Кыргыз Республикасында жарандарды медициналык камсыздандыруу жөнүндө» Кыргыз Республикасынын Мыйзамына өзгөртүүлөрдү киргизүү тууралуу» Кыргыз Республикасынын Мыйзамынын долбооруна**

**НЕГИЗДЕМЕ-МААЛЫМ КАТ**

**Максаты жана милдеттери**

Бул мыйзам долбоорунун максаты жана милдети Кыргыз Республикасынын Саламаттык сактоо министрлигине караштуу Милдеттүү медициналык камсыздандыруу фонду (мындан ары - ММК фонду) менен келишим боюнча иштеген саламаттык сактоо уюмдары тарабынан калктын айрым категорияларына акысыз жана жеңилдетилген шарттарда медициналык кызмат көрсөтүү болуп саналат.

**Баяндоочу бөлүк**

Кыргыз Республикасынын Конституциясынын 43-беренесинин 1-бөлүгүнө ылайык, ар бир адам ден соолугун коргоого жана медициналык камсыздандырууга укуктуу. Медициналык камсыздандыруунун шарттары мыйзам тарабынан аныкталат.

Ошондой эле, Кыргыз Республикасынын Конституциясынын 43-беренесинин 3-бөлүгүндө жарандардын мамлекеттик саламаттык сактоо мекемелеринин тармагынан акысыз пайдаланууга укуктуу экендиги белгиленип, ушул берененин экинчи абзацында медициналык тейлөө, жеңилдетилген шарттарда тейлөөнү кошуп алганда мыйзамда каралган мамлекеттик кепилдиктердин чегинде мамлекеттин эсебинен жүзөгө ашырылаары белгиленген.

«Кыргыз Республикасында жарандарды медициналык камсыздандыруу жөнүндө» Кыргыз Республикасынын Мыйзамы Кыргыз Республикасынын жарандары үчүн Кыргыз Республикасынын Өкмөтүнүн 2015-жылдын 20-ноябрындагы № 790 токтому менен бекитилген Жарандарды медициналык-санитардык жардам менен камсыз кылуу боюнча мамлекеттик кепилдиктер программасында (мындан ары - Мамлекеттик кепилдиктер программасы) аныкталган көлөмдө жана шарттарда акысыз жана жеңилдетилген шарттарда медициналык кызматтарды алуу кепилдиктерин белгилейт.

Бүгүнкү күндө милдеттүү медициналык камсыздандыруу боюнча төгүмдөр Кыргыз Республикасынын Министрлер Кабинети тарабынан белгиленген өлчөмдө жылына 1,5 эсептик көрсөткүчтө (бир адамга 150 сомдон) төлөнөт:

- калкты иш менен камсыз кылуунун мамлекеттик кызматынын органдарында расмий катталган жумушсуз жарандар үчүн;

- пенсионерлер, анын ичинде аскер пенсионерлери үчүн;

- бала кезинен ден соолугунун мүмкүнчүлүктөрү чектелген адамдар жана социалдык жөлөкпул алуучулар үчүн;

- он алты жашка чейинки балдар үчүн (жалпы билим берүүчү уюмдардын окуучулары үчүн - алар окуунун бүткөнгө чейин, бирок алар он сегиз жашка толгонго чейин гана), баштапкы кесиптик билим берүүчү окуу жайларынын окуучулары, орто жана жогорку кесиптик окуу жайларынын студенттери үчүн алар жыйырма бир жашка толгонго чейин (сырттан же кечки бөлүмдөн окугандардан сырткары);

- мөөнөттүү кызмат өтөгөн аскер кызматчылары, анын ичинде контракт боюнча аскер кызматын өтөгөндөр үчүн (офицердик курам, прапорщиктер, солдаттар, сержанттар жана старшиналар курамы).

1999-жылы «Кыргыз Республикасында жарандарды медициналык камсыздандыруу жөнүндө» Кыргыз Республикасынын Мыйзамы кабыл алынгандан бери милдеттүү медициналык камсыздандыруу боюнча төгүмдөрдүн өлчөмү (1,5 эсептик көрсөткүч) ушул күнгө чейин өзгөрүүсүз калууда, бул жетишсиз.

Бул мыйзам долбоору тарабынан сунушталган өзгөртүү калктын жогоруда көрсөтүлгөн категорияларына ММК фонду менен келишимдер боюнча иштеген саламаттык сактоо уюмдары тарабынан толук көлөмдө акысыз жана жеңилдетилген медициналык кызматтарды көрсөтүүгө мүмкүндүк берет.

Ошону менен бирге бул мыйзам долбоору Кыргыз Республикасынын Министрлер Кабинетинин түзүмүн өзгөртүүгө байланыштуу өзгөртүүлөрдү киргизүүнү сунуштайт.

**Ченемдик укуктук актынын долбоорунун мыйзамдарга, ченемдик укуктук актынын долбоорун иштеп чыгуу учурунда колдонулуп жаткан ченемдик укуктук базага шайкештигин талдоо, ушул коомдук мамилелер чөйрөсүндө колдонуудагы мыйзамдарга мониторинг жана баалоо жүргүзүү боюнча маалыматтар.**

Улуттук жана эл аралык мыйзамдардын ченемдерин талдоонун жыйынтыгы боюнча мыйзам долбоорунун ченемдери башка ченемдик укуктук актыларга жана эл аралык укуктук актыларга карама-каршы келбей тургандыгы аныкталган.

Мыйзам долбоору ишкердик ишти жөнгө салууга багытталбаганын эске алуу менен жөнгө салуучу таасирин талдоо талап кылынбайт.

Бул мыйзам долбоору жергиликтүү жамааттардын жана жергиликтүү өз алдынча башкаруу органдарынын кызыкчылыктарын козгобойт.

**Кабыл алынуучу ченемдик укуктук актынын мүмкүн болуучу социалдык, экономикалык, укуктук, укук коргоочулук, гендердик, экологиялык, коррупциялык кесепеттердин божомолу**

Бул Мыйзам долбоорун кабыл алуу социалдык, экономикалык, укуктук, укук коргоочулук, гендердик, экологиялык, коррупциялык, терс кесепеттерге алып келбейт.

Бул мыйзам долбоорун кабыл алуу Кыргыз Республикасынын Өкмөтүнүн 2000-жылдын 9-мартындагы № 121 «Кыргыз Республикасында жарандарды медициналык камсыздандыруу жөнүндө» Кыргыз Республикасынын Мыйзамын ишке ашыруу тууралуу» токтомуна өзгөртүүлөрдү киргизүү зарылчылыгына алып келет.

**Коомдук талкуунун жыйынтыктары жөнүндө маалымат**

«Кыргыз Республикасынын ченемдик укуктук актылары жөнүндө» Кыргыз Республикасынын Мыйзамынын 22-беренесине ылайык бул Мыйзам долбоору коомдук талкуу жүргүзүү максатында 2021-жылдын «\_\_\_» \_\_\_\_\_\_\_\_\_\_ Кыргыз Республикасынын Министрлер Кабинетинин расмий сайтында жайгаштырылды жана Кыргыз Республикасынын Өкмөтүнүн 2020-жылдын 17-августундагы № 277-б буйругунун талаптарына ылайык коомдук талкуу жол-жобосунан өтүү үчүн 2021-жылдын «\_\_\_» \_\_\_\_\_\_\_\_\_\_ Кыргыз Республикасынын ченемдик укуктук актыларынын долбоорлорун коомдук талкуулоонун бирдиктүү порталына (koomtalkuu.gov.kg) жайгаштырылды.

**Каржылоо булактарынын болушу**

Мыйзам долбоорун кабыл алуу үчүн республикалык (мамлекеттик) бюджеттен 5144,7 млн ​​сом суммасында кошумча каржылоо талап кылынат:

- калкты иш менен камсыз кылуунун мамлекеттик кызматынын органдарында расмий катталган жумушсуз жарандар үчүн - 25,3 млн сом;

- пенсионерлер, анын ичинде аскер пенсионерлери үчүн - 929,5 млн сом;

- бала кезинен ден соолугунун мүмкүнчүлүктөрү чектелген адамдар жана социалдык жөлөкпул алуучулар үчүн - 112,2 млн сом;

- он алты жашка чейинки балдар үчүн (жалпы билим берүүчү уюмдардын окуучулары үчүн - алар окуунун бүткөнгө чейин, бирок алар он сегиз жашка толгонго чейин гана), баштапкы кесиптик билим берүүчү окуу жайларынын окуучулары, орто жана жогорку кесиптик окуу жайларынын студенттери үчүн алар жыйырма бир жашка толгонго чейин (сырттан же кечки бөлүмдөн окугандардан сырткары) - 4068,9 млн сом ;

- мөөнөттүү кызмат өтөгөн аскер кызматчылары, анын ичинде контракт боюнча аскер кызматын өтөгөндөр үчүн (офицердик курам, прапорщиктер, солдаттар, сержанттар жана старшиналар курамы) - 8,8 млн сом.

«Кыргыз Республикасынын Өкмөтүнө караштуу Милдеттүү медициналык камсыздандыруу фондунун 2021-жылга бюджети жана 2022-2023-жылдарга божомолу жөнүндө» Кыргыз Республикасынын Мыйзамына ылайык, Бирдиктүү төлөөчү системасынын 2021-жылга бюджетинин киреше бөлүгү жана чыгашасы 15 433,9 млн сомду түзөт.

Бүгүнкү күндө ММК фондунун бюджетинин тартыштыгы жетишсиз каржылоонун натыйжасында 435 млн сомду түзөт.

**Министр А.С. Бейшеналиев**